Preşedintele Asociaţiei Roma Umanitate Cluj-Napoca, Aurel Pascu, a declarat, vineri, corespondentului MEDIAFAX că a semnalat public această situaţie deoarece nu doreşte ca România să fie, din nou, "catalogată în mod negativ din partea forurilor europene în ceea ce priveşte integrarea romilor".

"Mai multe organizaţii ale romilor din Transilvania atrag atenţia autorităţilor maghiare şi române asupra unor fapte care se petrec în cazul refugiaţilor aflaţi pe teritoriul Ungariei. Unele persoane refugiate arabe sunt ajutate să ajungă în Austria şi Germania de către romi din România, în schimbul unor sume mari de euro, iar pentru a deruta Poliţia ungară acestea sunt îmbrăcate în haine tradiţionale ţigăneşti. Semnalăm public situaţia autorităţile ungare şi române pentru a lua măsuri adecvate în aceste cazuri pe care le considerăm infracţiuni, deoarece nu dorim ca România să fie, din nou, catalogată în mod negativ din partea forurilor europene în ceea ce priveşte integrarea romilor", a spus Pascu.

Potrivit acestuia, mai multe persoane de etnie romă din România, chiar din judeţul Cluj, trec cu autoturismele graniţa în Ungaria şi racolează refugiaţi arabi din Budapesta pe care îi îmbracă în haine tradiţionale ţigăneşti şi îi duc până la Viena sau la Passau, în Germania.

"Sunt maşini cu numere de România, iar pasagerii par toţi romi, iar poliţiştii unguri sau austrieci îi lasă să treacă fără probleme. Romii care profită de pe urma refugiaţilor încasează cam 1.500 de euro de la o persoană refugiată. Pentru copii nu se percepe niciun ban. Printre cetăţenii români care sunt arestaţi în prezent în Ungaria pentru trafic de fiinţe umane sunt şi unii de etnie romă”, a subliniat Aurel Pascu.

Acesta a susţinut că liderii adevăraţi ai romilor nu trebuie să scoată în faţă doar lucrurile pozitive din cadrul etniei, ci şi aspectele negative pentru ca, prin aducerea lor la cunoştinţa opiniei publice, astfel de cazuri să fie stopate.

"Numai aşa comunitatea romilor din România poate face paşi repezi spre o integrare socială în societate", a menţionat preşedintele Asociaţiei Roma Umanitate.

El a adăugat că vorbeşte şi în numele altor asociaţii rome, precum Gipsy Media, Asociaţia Romilor din Transilvania, Centrul Creştin al Romilor din Transilvania, Organizaţia Etnică a Romilor din România, Uniunea Romilor din Transilvania.